Claudiu Zamfir
Compania de comerț online Dante Internațional, care operează platformele eMag și Fashion Days, a obținut venituri în creștere, dar profit în scădere în anul 2023, comparativ cu 2022, potrivit datelor oficiale publicate recent de Ministerul Finanțelor, consultate de StartupCafe.ro.
În 2023, Dante International - compania care cuprinde eMAG România, o parte din vânzările din eMAG Ungaria și Bulgaria, precum și magazinul online de haine Fashion Days - a făcut venituri totale de 7,824 miliarde de lei, în creștere cu 8,3% față de anul 2022.
Profitul raportat pe anul 2023 a fost de 119 milioane de lei, în scădere cu 3,7% față de anul 2022. Reamintim că în anul 2022, compania de comerț online a revenit pe profit (123,7 milioane lei), după pierderile de 181 milioane lei suferite în anul 2021.
În privința personalului propriu, Dante International a avut un număr mediu de 3231 de angajați în anul 2023, cu 78 de oameni mai puțini decât avusese în 2022, potrivit datelor de la Finanțe.
eMAG a fost fondat în anul 2001, de Radu Apostolescu, Dan Teodosescu și Bogdan Vlad. Magazinul online românesc a crescut destul de rapid mai ales după ce pachetul majoritar de acțiuni a fost cumpărat de Asesoft Distribution, companie controlată atunci de Iulian Stanciu și de omul de afaceri Sebastian Ghiță, de numele căruia sunt legate o și serie întreagă de controverse. În anul 2012, eMag a fost preluat (70%) de fondul de investiții sud-african Naspers. Dintre cei 3 fondatori ai magazinului online, Radu Apostolescu a rămas ultimul în companie. În 2014 și el și-a vândut ultimul pachet de acțiuni, de 8,4%, către Naspers și Iulian Stanciu. Pe lângă fondul de investiții Naspers, doar Iulian Stanciu a mai rămas acționar (minoritar) în eMag.
În 2021, Tudor Manea a preluat funcția de CEO al grupului eMAG de la Iulian Stanciu, care a trecut atunci pe o poziție de președinte executiv. De asemenea, în 2023, Irina Pencea a fost numită general manager al magazinului online eMAG.
La rândul său, Fashion Days a fost fondat în anul 2008 de către doi antreprenori elvețieni: Jan Vichr și Markus Okumus. În 2015, magazinul online a fost preluat de eMag (brand operat de firma Dante International).
eMag și Fashion Days (firma Dante International SA) se află acum în portofoliul fondului de investiții sud-african Naspers, alături de alte afaceri online care operează în România: OLX, Autovit.ro, Storia etc.
Gigantul eMag (Dante Internationl) a cumpărat și dezvoltat o serie întreagă de firme, care gravitează în jurul business-ului său de comerț online.
Una dintre aceste afaceri este Tazz by eMag, un mare serviciu de livrări de mâncare de la restaurante, care lucrează cu livratori terți. Tazz a rămas pe pierderi și în anul 2023, conform datelor oficiale consultate de StartupCafe.ro.
În anul 2023, firma HCL Online Advertising SRL, din Timișoara, care operează platforma de livrări Tazz by eMag, a obținut venituri de 213,4 milioane de lei, în creștere cu 20% față de anul 2022. Firma a înregistrat, însă, pierderi de 49,3 milioane de lei în anul 2023, dar acestea au scăzut totuși cu 55% față de anul 2022. În 2023, Tazz a avut 173 de angajați proprii, în scădere cu 50 de posturi față de anul 2022. Aici nu intră curierii care lucrează pe platformă prin intermediul altor firme.
Tazz by eMAG este fosta EuCeMananc, o platformă online de livrări lansată în anul 2014, la Timișoara, de antreprenorii Alin Șerban, Mihai Brenda și Laurențiu Duță. Începând din anul 2019, eMAG a preluat un pachet majoritar (54%) din business-ul EuCeMananc. Între timp, Dante International (eMag) a ajuns să dețină 99,99% din Tazz, restul de 0,01% fiind în posesia fondatorului operatorului de livrări, Alin Șerban, care este și directorul acestei platforme, potrivit Termene.ro.
Un alt business al colosului e-commerce este Freshful by eMAG, un „supermarket online” lansat în anul 2021, care livrează produse alimentare în București și județul Ilfov. Freshful operează pe firma eMag Retail SRL, deținută de Dante Internationl. eMag Retail SRL a fost numai pe pierderi, potrivit datelor oficiale consultate de StartupCafe.ro.
În anul 2023, supermarketul online al eMag a avut venituri totale de 263,4 milioane lei și pierderi de 70 de milioane de lei, cu un număr mediu de 519 salariați. Pierderile înregistrate de Freshful (eMag Retail SRL) s-au adâncit astfel cu 16% în 2023 față de anul precedent.
De asemenea, Sameday Curier este un serviciu de curierat care funcționează pe firma Delivery Solutions SA, deținută de Dante International în proprorție de 94,2% conform datelor oficiale de la Registrul Comerțului, colectate de Termene.ro. Restul de 5,8% este deținut de Lucian Baltaru, directorul Sameday.
În anul 2023, Delivery Solutions SA (Sameday Curier) a făcut venituri totale de 914,2 milioane de lei, dar a ieșit pe pierderi, cu 14,7 milioane de lei. Totuși, pierderile au fost diminuate cu 68% față de anul 2022. Firma avea 1321 de angajați proprii în 2023.
Colosul Dante International a cumpărat firma de curierat Semeday încă din anul 2017, când a preluat pachetul de 80% deținut de fondatorul Octavian Bădescu.
Dante International deține majoritar (55%) și Flip.ro, o platformă online de vânzare-cumpărare de telefoane second hand. Firma Flip Technologies SRL, care operează platforma, a avut venituri 172,7 milioane de lei în anul 2022, conform ultimelor date oficiale disponibile. Aflat în plină expansiune, care necesită investiții, startup-ul a ieșit pe pierderi, cu 19,4 milioane de lei atunci, având un număr mediu de 112 angajați în anul 2022. Flip a fost fondată în anul 2019, de Alin Luca și George Moroianu, cărora li s-a alătura și Alex Burghelia. Potrivit datelor de pe Termene.ro, cei trei co-fonatori dețin în continuare 44% din acest startup și conduc platforma care a intrat în portofoliul eMag începând cu anul 2021.
O altă firmă deținută de eMag este Depanero, prin care se fac reparații de electronice și electrocasnice. În anul 2023, firma Depanero SRL a făcut profit, de aproape 5 milioane de lei, la venituri totale de 64,4 milioane de lei, cu 239 de salariați.